ՎԱՀԱՆ ԹԷՔԷԵԱՆ ՎԱՐԺԱՐԱՆԻ ՀՈՒՍԿ ԲԱՆՔ
(Կիրակի, 5 Յուլիս 2009)

Յարգելի՛ ներկաներ,
Այսօր, որպէս Մեծի Տանն Կիլիկիոյ Կաթողիկոսութեան Ս. Աթոռին ճամբով Հայ Առաքելական Եկեղեցւոյ ծառայող հոգեւորական մը, երբ ձեր բոլորին ներկայութեան այս բեմին վրայ կը կանգնիմ, շուրջ քառասուն հինգ տարիներու յուշերու աղուոր ալետատանութեամբ կը յիշեմ իմ իմացական եւ բարոյական սնուցիչ մայրս՝ Վահան Թէքէեան Վարժարանը եւ կը խոնարհիմ յիշատակին առջեւ անդենականին մէջ հանգչող սե-րունդներ կերտած թէքէեանցիներու ոգեղէն ներկայութեան դիմաց եւ գնահատանքի խօսքս կ՚ուղղեմ ներկայի հոգաբարձութեան, տնօրէնութ-եան, ուսուցչական կազմին եւ ծնողներուն, որոնց հաւաքական նուիրու-մով հայ դպրոցը կը շարունակէ ճառագայթել որպէս լոյսի եւ յոյսի անշէջ փարոս՝ յատկապէս հայ սփիւռքեան մաշեցնող պայմաններուն մէջ։
Առաջին հերթին, խօսքս ուղղելով թէքէեանցի մեր բոլոր շրջա-նաւարտներուն, կ՚ըսեմ. «Մի՛շտ սիրեցէք հայ դպրոցը եւ մանաւանդ ձեզ որպէս հայ մարդ կերտած Վահան Թէքէեան Վարժարանը, եւ ուր որ ալ գտնուիք գուրգուրացէք անոր վրայ որպէս ձեր աչքին բիբը՝ անոր նեցուկ կանգնելով ձեր կարելի մասնակցութեամբ»։
Իմ խօսքս մասնաւորելով միջնակարգի այս տարուան 12 շրջանա-ւարտ-շրջանաւարտուհիներուն, կ՚ըսեմ.
«Սիրելի թէքէեանցի կրտսեր եղբայրներ եւ քոյրեր, անգին զաւակ-ներ մեր ազգի մեծ ընտանիքին, այս հանդիսաւոր պահուն, երբ այլեւս Վահան Թէքէեան Վարժարանը ձեզի համար միայն ուսումնարան մը չէ, այլ հարազատ օճախ մը, կը փափաքիմ որ այս նուիրական յարկէն ձեզի հետ տանիք հետեւեալ մտածումները եւ զանոնք ձեր կեանքի փորձա-քարին զարնելով յղկելէ ետք վերադարձնէք մեր դպրոցին, մեր ազգին, Լիբանանին եւ Հայաստանին։
Առաջին, դուք հիմա տակաւին միայն 12 կարելիութիւններ էք՝ յանուն Վահան Թէքէեան Վարժարանին մարդկութեան կրկէսին մէջ նետուելու սահմանուած. սակայն, ձեր կեանքո՛վ պիտի ապացուցէք թէ պիտի յաջողիք 12 կարողականութիւններ դառնալ նոյնինքն կեանքի պայ-քարին մէջ, երբ թէքէեանական ոսկին պիտի ընծայաբերէք մարդկութ-եան՝ ձեր մտքի եւ հոգիի քուրային մէջ բարձրագոյն ուսման եւ բարոյական արժէքներու մաքրազտումով զայն որպէս անմաշ գանձ վերադարձնելով ձեր մատղաշ տարիքին վսեմ յոյսեր կապողներուն։ Որպէս զաւակները այս կրթարանին, դուք պարտաւոր էք դառնալու անոր մշտատեւ շահար-կութիւնը։
Երկրորդ, մանաւանդ նկատի առնելով ձեր նախախնամական սրբա-զան 12 թիւը, որ Յիսուսի 12 առաքեալներուն օրհնեալ խորհուրդը կը բանայ մեր դիմաց, որպէս հայ հոգեւորականի կոչ կ՚ուղղեմ ձեզի ձեր անձէն գերիվեր ձգտումներով հիւսելու ձեր կեանքին առագաստը, որ ի գին ամեն բանի պէտք է մնայ ճշմարտութեան եւ մի՛ միայն ճշմարտութեան հասնելու եւ զայն պաշտպանելու մշտածածան բարձրաձող դրօշը ձեր սկզբունք-ներուն եւ քայլերուն։ Քրիստոնէական ճշմարտութեան մեծ տարածիչ-ներէն մին՝ Պօղոս Առաքեալ իր հաւատարիմ աշակերտներէն Տիմոթէոսը զգուշացնելով վերջին ժամանակներու չար մարդոց վերաբերմունքէն, զանոնք կը բնորոշէ որպէս այնպիսիներ որոնք «միշտ կ՚ուզեն գիտնալ, բայց երբեք ճշմարիտ գիտութեան չեն հասնիր» (Բ. Տմ. 3.7)։ Քսան դարերու խորքէն մեզ այցելող այս ճշմարիտ խօսքերը այսօր եւս այնքա՜ն այժմէա-կան կը հնչեն, երբ օրէ-օր աւելի կը մօտենանք վերջին ժամանակներուն եւ բարիէն աւելի չարը պաշարած է մեզ՝ իր փուշերով խեղդելու համար մանաւանդ ձեզի նման ուսման եւ կեանքի ասպարէզ նետուող մաքուր տղոց եւ աղջիկներուն առօրեան։ Մի՛ վհատիք, մի՛ տկարանաք, փորձութ-եան տիղմին մէջ մի՛ խրիք, այլ որպէս հաւատքի եւ տեսիլքի նոր իմն առաքեալներ ճշմարիտ գիտութեան յաւերժական ճամբորդը եղէք ձեր կեանքի ամբողջ տեւողութեան, մանաւանդ ձեր տրամադրութեան տակ գտնուող ժամանակը իմաստուն կերպով տնտեսելով ճշմարտութեան զինուորագրութեան ձեր ամուր ուխտին մէջ։
Երրորդ, այսօր որպէս հայ եւ լիբանանահայ կը գտնուինք մեր հայեցի ինքնութիւնը պահելու եւ ամրապնդելու եւ միաժամանակ մեր բոլոր եղբայրներուն եւ քոյրերուն հետ մայրիներու այս հիւրընկալ երկրին վերա-կերտման մէջ որպէս լիբանանցի մեր աւանդական գործօն մասնակ-ցութիւնը բերելու հրամայականին դիմաց։ Ինչպէս ամեն հայ, դուք եւս պարտադրաբար երկու ընտրանքի դէմ յանդիման կանգնած էք. կամ ամբողջական մարդ, հայ, լիբանանահայ եւ լիբանացի ըլլալ եւ կամ այս բոլորը կիսով ըլլալ. այսինքն, ըլլալ կէս-հայ, կէս-լիբանանահայ եւ կէս-լիբանանցի, որ ի մի բան կը նշանակէ ըլլալ կէս-մարդ։ Համաշխար-հայնացման համայնակուլ հոսանքին դիմաց, Վահան Թէքէեան Վարժա-րանէն ձեր ստացած դաստիարակութիւնը կը պարտաւորէ ձեզ ձեր կատարելիք նախընտրութեան մէջ քաջարի որոշում մը որդեգրելու մար-տահրաւէրով հրդեհուիլ եւ անդառնալիօրէն այսօր հրապարակաւ անհա-տապէս եւ հաւաքաբար յայտարարել. «Ես կէս չեմ. մենք կէս չենք. այլ, անկիսելի ենք՝ որպէս մարդ, հայ, լիբանանահայ, լիբանացի եւ հայաս-տանցի»։ 
Այս մտածումները փքացած բառեր չեն, այլ իր կեանքը իր աշխար-հատարած ժողովուրդին հովւութեան մէջ անցուցած ձեր աւագ եղբօր փորձառութենէն փշրանքներ են, որոնք կու գան իմ սրտէս երթալու ձեր սրտերուն եւ ձեր կանաչ կեանքը վկայութեան հորիզոններուն բանալու։
Կը շնորհաւորեմ ձեզ եւ ձեր յաջողութեան այս հանգրուանը կեր-տելուն մէջ անմնացորդ ճիգ թափած ձեր ծնողներն ու մեր շատ սիրելի ու անմոռանալի Վահան Թէքէեան Վարժարանի վաստակաւորները։
Կ՚աղօթեմ որ ձեր վկայականները ոլորուած թուղթեր չմնան ձեր ձեռքերուն մէջ, այլ դառնան աւելի բարձր վկայականներու նախաքայլեր եւ կեանքի յաջողութեան գրաւականներ։
Աստուած օրհնէ ձեր յառաջիկայ քայլերը՝ ամբողջական յաջո-ղութեամբ զարդարելով ձեր մարդօգուտ եւ հայանուէր կեանքը։ 

